Viikon päästä Helsingin Kampissa nähdään mielenosoitus, johon odotetaan tuhansia osallistujia. - Suomea ollaan viemässä tuhoisaan suuntaan, sanoo hallituksen leikkauksista huolestunut nuori.

Hallituksen julkinen linja ja tavoitteet ovat vakavassa ristiriidassa ehdotettujen keinojen kanssa, tapahtumaa järjestävät nuoret sanovat. MATTI MATIKAINEN

Koulutusleikkaukset huolestutttavat nuoria. Kahden lukiolaisen halu vaikuttaa sai aikaiseksi tempauksen, johon aikoo osallistua jo yli 8000 suomalaista.

Kyse on Kansalaistorilla Helsingin Kampissa ensi viikon maanantaina järjestettävästä mielenilmauksesta, jonka tarkoitus on nostaa esille hallituksen leikkauslistan vaikutukset: Esikoululaiset, peruskoululaiset, maisteriopiskelijat, professorit, luokanopettajat ja kaikki siltä väliltä oppositiosta hallituspuolueiden jäseniin tulevat kärsimään monin eri tavoin opintotuki-indekseihin, yliopiston lukukausiin, luokkakokoihin, erikoislukioihin sekä esiopetukseen kohdistetuista ylimitoitetuista säästöistä, tapahtuman tiedotteessa luetellaan.

”Tuhoisa suunta”

– Ajatus mielenilmauksesta kehittyi vahvasta tuntemuksesta, että hyvinvointivaltiota ja sivistynyttä Suomea ollaan viemässä tuhoisaan suuntaan. Hallituksen julkinen linja ja tavoitteet ovat vakavassa ristiriidassa ehdotettujen keinojen kanssa, joihin sisältyvät 681 miljoonan leikkaukset ensimmäisen, toisen ja kolmannen asteen koulutukseen, tapahtuman ystävineen perustanut abiturientti Tuomas Sadeniemi sanoo.

- Jokaisella on omantunnon mukainen raja, jonka ylittyessä ei voi jäädä toimettomaksi, vaan on tehtävä, mitä kykenee. Meille tämä rajanylitys merkitsi mielenosoituksen järjestämistä, hän toteaa.

Tapahtuman tiedotteessa painotetaan, että tapahtuma ei ole hallituksen vastainen, vaan se on poliittisesti ja ideologisesti sitoutumaton.

– Haluamme tuoda yhteen laajan kirjon ihmisiä, jotka jakavat ajatuksen, että tasokas ja maksuton koulutus on suomalaisen yhteiskunnan päävaltteja niin kansainvälisesti kuin kotonakin. Siitä leikkaaminen on huono tapa parantaa maan tilaa tai kilpailukykyä, protestia ideoineet abiturientit Ana Jelic ja Ursula Mäki sanovat.

– On tarjottava vaihtoehtoisia näkökulmia ja pidettävä meteliä, ellei meno miellytä, tapahtumaa järjestävä Ursula Mäki lisää.